ທ່ານສົມສີ ກຳວັນ ນັກປະພັນນິຍາຍ ກ່ຽວກັບ ຊີວິດ ໃນສັງຄົມລາວ
ວີໂອເອ ສຳພາດ ທ່ານສົມສີ ກຳວັນ ຄົນການາດາເຊື້ອສາຍລາວ ເຜົ່າຂະມຸ ນັກຂຽນນິຍາຍຊີວິດ ກ່ຽວກັບສັງຄົມລາວ ທີ່ໄດ້ພິມເຜິຍແຜ່ ເປັນພາສາອັງກິດ ຢູ່ໃນຕະຫລາດສາກົນ.
ທ່ານຜູ້ຟັງທັງຫຼາຍ ໃນລາຍການຊີວິດຊາວລາວຂອງວີໂອເອ ມື້ນີ້ ເຮົາຂໍແນະນຳໃຫ້ທ່ານຮູ້ຈັກກັບ ທ່ານສົມສີ ກຳວັນ ນັກປະພັນຊາວການາດາເຊື້ອສາຍລາວ ປັດຈຸບັນນີ້ຕັ້ງຖິ່ນຖານຢູ່່ທີ່ເຂດ Green Zone ແຂວງ Quebec ປະເທດ Canada ທ່ານສົມສີ ເປັນຊົນເຜົ່າຂະມຸ ມາຈາກແຂວງອຸດົມໄຊ ສປປ ລາວ ກ່ອນການປົດປ່ອຍປີ 1975 ທ່ານໄດ້ຮັບໃຊ້ເປັນນັກຂ່າວໃຫ້ແກ່ ຄະນະແນວລາວຮັກຊາດ ຫລັງຈາກນັ້ນກໍໄດ້ຫລົບໜີໄປຕັ້ງຖິ່ນຖານຢູ່ ປະເທດ Canada ແລະໄດ້ກາຍມາເປັນນັກຂຽນ ຢູ່ໃນລະດັບສາກົນຊຶ່ງ ກິ່ງສະຫວັນ ຈະນຳເອົາລາຍລະອຽດມາສະເໜີທ່ານ ສະບາຍດີທ່ານຜູ້ຟັງທີ່ເຄົາລົບ ມື້ນີ້ຂ້າພະເຈົ້າຂໍແນະນຳໃຫ້ທ່ານໄດ້ຮູ້ຈັກກັບ ທ່ານສົມສີ ກຳວັນ ນັກປະພັນຊາວການາດາເຊື້ອສາຍລາວ ຜູ້ປະສົບຜົນສຳເລັດກັບການຂີດຂຽນ ນິຍາຍຊີວິດກ່ຽວກັບສັງຄົມຊີວິດລາວ ຊຶ່ງຜົນງານຂອງທ່ານໄດ້ຖືກພິມເຜີຍແຜ່ໂດຍ ບໍລິສັດຜະລິດປື້ມເພື່ອໃຫ້ຊາວໂລກໄດ້ອ່ານ ທ່ານສົມສີ ເກີດມາພ້ອມກັບພອນສະຫວັນ ແລະ ເປັນຄົນມັກອ່ານມັກຮຽນ ແລະຝຶກຝົນຕົນເອງມາແຕ່ນ້ອຍ ສິ່ງສຳຄັນກໍຄືວ່າ ທ່ານ ສົມສີ ໄດ້ບັນທຶກເອົາຄວາມຊົງຈຳກ່ຽວກັບເຫດການ ແລະສິ່ງແວດລ້ອມທີ່ທ່ານໄດ້ເຫັນມາ ເຊັ່ນວ່າສົງຄາມ ຮິດຄອງປະເພນີ ແລະການພະຈົນໄພຕ່າງໆ ແລ້ວມາຂຽນບັນລະຍາຍ ເປັນພາສາອັງກິດ ເພື່ອໃຫ້ຊາວໂລກໄດ້ອ່ານກ່ຽວກັບຄວາມລີ້ລັບຂອງສັງຄົມຊີວິດລາວ ທ່ານສົມສີ ເປັນຊົນເຜົ່າຂະມຸ ເກີດຢູ່ແຂວງອຸດົມໄຊ ສປປ ລາວ ພໍ່ແມ່ເປັນຊາວໄຮ່ຊາວ ນາ ແລະພໍ່ຄ້າມ້າ ທ່ານສົມສີ ເຄີຍໄດ້ຮັບໃຊ້ເປັນນັກຂ່າວຢູ່ກົມຂ່າວສານຄະນະແນວ ລາວຮັກຊາດ ແລະຕໍ່ມາທ່ານໄດ້ຕັດສິນໃຈໂຕນໜີອອກຈາກປະເທດລາວ ໃນປີ 1978 ຊຶ່ງທ່ານໄດ້ເລົ່າຊີວິດເບື້ອງຕົ້ນສູ່ວີໂອເອຟັງດັ່ງນີ້: ພາຍໃຕ້ການຕັ້ງຊີວິດໃໝ່ ທ່ານສົມສີ ໄດ້ທຳທຸກຢ່າງກັບໜ້າທີ່ວຽກການ ມີຄວາມຮັບຜິດ ຊອບຕໍ່ຄອບຄົວ ບໍ່ໄດ້ລົດລະກັບການສຶກສາເພື່ອປັບປຸງຕົນເອງ ແລະສິ່ງສຳຄັນທີ່ສຸດນັ້ນ ກໍຄື ບໍ່ໄດ້ປະລະການຂີດຂຽນເປັນນັກປະພັນຊຶ່ງທ່ານໄດ້ກ່າວຕໍ່ໄປອີກວ່າ: ຫລັງຈາກທ່ານສົມສີໄດ້ລາອອກກິນເບ້ຍບຳນານແລ້ວ ທ່ານມີເວລາຫລາຍສຳລັບຕົນເອງ ແລະມີເວລາຂີດຂຽນເລື້ອງຕ່າງໆ ທ່ານສົມສີ ໄດ້ເລົ່າເຖິງເລື້ອງທີ່ທ່ານໄດ້ຂຽນ ແລະໄດ້ພິມເຜີຍແຜ່ອອກສູ່ສາຍຕາຂອງບັນດາຜູ້ອ່ານດັ່ງນີ້: ການມັກອ່ານເລື້ອງຕ່າງໆເປັນປະເພນີ ແລະວັດທະນະທຳຂອງຄົນຢູ່ໃນປະເທດອຸດສາ ຫະກຳ ເຮົາຈະສັງເກດເຫັນໄດ້ຢ່າງງ່າຍໆ ຈາກການມີຮ້ານຂາຍປຶ້ມອ່ານຕ່າງໆຢ່າງຫລວງຫລາຍ ນອກນັ້ນກໍຍັງມີຫ້ອງສະໝຸດສາທາລະນະເພື່ອໃຫ້ຄົນໄດ້ຊົມໃຊ້ ຄົ້ນຄວ້າ ຊອກຫາຂໍ້ມູນຕ່າງໆ ແລະອ່ານເລື່ອງຫຼາຍຢ່າງເພື່ອເປັນການພັກຜ່ອນຢ່ອນອາລົມ ເພາະສະນັ້ນການຂີດຂຽນຂອງທ່ານສົມສີ ຈຶ່ງຕ້ອງໄດ້ຂຽນເປັນພາສາອັງກິດທີ່ແນໃສ່ ຕະຫລາດ ທີ່ລູກຄ້າບໍ່ແມ່ນຄົນລາວຊຶ່ງທ່ານສົມສີໄດ້ໃຫ້ເຫດຜົນດັ່ງນີ້: ປັດຈຸບັນນີ້ ທ່ານສົມສີ ກຳລັງດຳເນີນການຂຽນນິຍາຍເລື້ອງໃໝ່ຂອງທ່ານ ແລະຈະອອກມາສູ່ສາຍຕາຂອງບັນດານັກອ່ານໃນອະນາຄົດອັນໃກ້ນີ້ ຊຶ່ງທ່ານສົມສີ ໄດ້ກ່າວວ່າ: ປັດຈຸບັນນີ້ທ່ານສົມສີພ້ອມດ້ວຍພັນລະຍາ ຕັ້ງຖິ່ນຖານຢູ່ເຂດ Green Zone ແຂວງ ເກເບັກ ຫ່າງຈາກນະຄອນ Montreal ໄປທາງພາກຕາເວັນອອກປະມານ 100 ກິໂລແມັດ ບ້ານເຮືອນທ່ານສົມສີ ຕັ້ງຢູ່ແຄມແມ່ນໍ້າ Chapeauguay ເປັນບ່ອນງຽບສະຫງົບດີ ອ້ອມລ້ອມໄປດ້ວຍທຳມະຊາດ ແລະເໝາະສົມທີ່ສຸດຕໍ່ການຂີດຂຽນ ເຂດແດນແຫ່ງນີ້ຕິດກັບທາງພາກຕາເວັນອອກສຽງເໝືອສຸດຂອງລັດ New York ສະຫະລັດອາເມຣິກາ ຖ້າທ່ານສົນໃຈຢາກອ່ານ ບົດຂຽນຂອງທ່ານສົມສີ ແລະຢາກຮູ້ວ່າຫົວເລື້ອງຂອງປື້ມ ກະລຸນາ google ພາຍໃຕ້ຊື່ somsy Camvan